Klerksdorp dok miljoene op vir ANC-raadslede se tydelike verblyfArgieffoto. Die koste vir die tydelike verblyf van ses ANC-raadslede, wie se huise afgebrand het ná gewelddadige diensleweringsbetogings in September verlede jaar, beloop reeds R3,3 miljoen. Die Matlosana-munisipaliteit, wat Klerksdorp in Noordwes bedien, betaal nou al langer as ses maande vir hul tydelike verblyf. Elmarie Postma, DA-koukusleier in Matlosana, sê ingevolge wetgewing kan tydelike verblyf vir ŉ tydperk van 30 dae aan raadslede en hul gesinne verskaf word. “In November verlede jaar is die ANC egter op ŉ raadsvergadering versoek om die tydperk tot ses maande te verleng, indien Sasria-versekering die koste sal dek,” sê Postma. Sasria is die regering se korttermynversekeraar vir skade weens oproer en terreur. Postma sê die DA het hewig teen die voorstel vir die verlenging van die verblyftydperk kapsie gemaak. Sy sê Sasria het intussen bevestig dat hy nie vir die langtermynverblyf gaan betaal nie. “Dit kan ernstige finansiële gevolge vir die munisipaliteit inhou as hy die R3,3 miljoen moet betaal wat veronderstel was om deur die versekering gedek te word.” Dit het aan die lig gekom dat slegs een uit die ses raadslede die nodige inligting rakende die waardes van hul huise, voertuie en huisinhoud by die versekeringsmaatskappy ingedien het. Die inligting is nodig om die eis af te handel. Die DA het verskeie versoeke by die munisipaliteit se speaker ingedien en hom gevra om die raadslede te versoek om die inligting beskikbaar te stel. “Toe die DA vra wat die finansiële gevolge vir die munisipaliteit sal wees, is besluit dat ŉ spesiale raadsvergadering gereël moet word om die aangeleentheid te bespreek. Daar is tot dusver nog geen spesiale raadsvergadering geskeduleer nie,” sê Postma. Sy sê die kwessie sal nou na Gordon Kegakilwe, LUR vir plaaslike regering en menslike nedersettings, verwys word. Die raadslede sal by ŉ beleidswerksessie oor sy besluit ingelig word, maar ANC-raadslede het tot dusver versuim om dié werksessie by te woon. “Die volgende raadsvergadering vind aan die einde van die maand plaas en daar word verwag dat ŉ volledige verslag oor die verblyf ingedien sal word. Die DA sal die verslag deeglik bestudeer en toesien dat geld van die belastingbetaler nie misbruik word nie, asook dat niemand onbehoorlik baat vind by hierdie situasie nie,” sê Postma.